Motoristi Toni Hynynen ei toipunut heinäkuussa tapahtuneesta vakavasta kolarista.

Koulukiusattujen tukemisen puolesta kampanjoinut motoristi Toni Hynynen menehtyi maanantaina 17. heinäkuuta helsinkiläisessä sairaalassa. Hynynen oli kuollessaan 33-vuotias.

Tiedon kuolemasta vahvisti Iltalehdelle hyväntekeväisyysprojetki Good Will Bikerin tiedotuksesta vastaava Saliven Gustavsson.

- Toni kuoli maanantaina kello 10.10. Toni sai kolarissa pahan aivovamman ja häntä jouduttiin pitämään nukutettuna. Mitään ei ollut enää tehtävissä. Toni ei herännyt ja menehtyi tänään aamulla sairaalassa, Hynysen perheen lähipiiriin kuuluva Gustavsson kertoo.

Vantaalla asunut Toni Hynynen joutui varhain perjantai-aamuna 7. heinäkuuta vakavaan kolariin Nurmijärvellä. Hyvän tahdon motoristi törmäsi rekan perään ja loukkaantui vakavasti Hämeenlinnan väylällä.

Vaikeasti loukkaantunut Hynynen kuljetettiin Töölön sairaalaan hoidettavaksi. Hän sai pahan aivovamman ja joutui olemaan tehohoidossa nukutettuna.

Ei lannistunut kiusaamisesta

Toni Hynysellä oli vielä ennen kuolemaansa menossa niin sanottu " rautaperseajo " koulukiusattujen tukemiseksi. Hänellä oli tavoitteena ajaa kevään ja kesän aikana 130 000 kilometrin edestä Iron Butt Finlandin Association ry:n virallisia ajosuoritteita hyväksytysti.

Lapsena koulukiusatun Hynysen hyväntekeväisyystempauksen tavoitteena oli kerätä tukea ja varoja kohtalotovereilleen.

Yrittäjänä aikuisikänsä toiminut Hynynen oli malliesimerkki selviytyjästä. Muutto maalta kaupunkiin vantaalaiseen lähiöön muutti 12-vuotiaan Tonin elämän täysin. Aiemmin kaikkien kanssa toimeen tullutta kaveria alettiin kiusata ja häneen käytiin myös käsiksi.

Lapsuudenperhe oli vähävarainen, ja Toni joutui kulkemaan melkeinpä samoissa vaatteissa läpi lukuvuoden. Siitäkin kiusaajat saivat lisää ilkkumisen aihetta.

Hynynen yritti pyytää apua rehtorilta, opettajalta ja koulukuraattorilta, mutta siitä ei tullut mitään. Kiusaamista kesti koko yläasteen ajan. Sen jälkeen hänen pohdinnassaan oli jatko-opinnot, mutta Hynynen päätyi työelämään ja perusti 18-vuotiaana oman yrityksen.

Toni Hynynen ei antanut lapsuudenaikaisten kiusaajien lannistaa itseään. Hän halusi laittaa hyvän kiertämään, mutta motoristin elämä päättyi traagisesti. Häntä jää kaipaan perheen ja ystävien laaja joukko.

- Tonin asioita hoitaa nyt hänen isoveljensä, perheystävä ja hyväntekeväisyysprojetki Good Will Bikerin Saliven Gustavsson kertoo.

Motoristi Toni Hynynen menehtyi maanantaina 17. heinäkuuta. INKA SOVERI

Asiasta uutisoi ensimmäisenä

Uusimaa

.